Komunikazzjoni mill-Kummissjoni lill-Kunsill skond l-Artikolu 19(1) tad-Direttiva 2003/96/KE (tassazzjoni fuq l-użi industrijali ta’ l-LPG u t-tassazzjoni fuq il-faħam) /* KUMM/2006/0768 finali */





[pic] | KUMMISSJONI TAL-KOMUNITAJIET EWROPEJ | Brussel 5.12.2006 KUMM(2006) 768 finali KOMUNIKAZZJONI MILL-KUMMISSJONI LILL-KUNSILL skond l-Artikolu 19(1) tad-Direttiva 2003/96/KE (tassazzjoni fuq l-użi industrijali ta’ l-LPG u t-tassazzjoni fuq il-faħam) 1. Daħla Skond l-Artikolu 19(1) tad-Direttiva tal-Kunsill 2003/96/KE[1] li tirriforma l-istruttura tal-Komunità dwar tassazzjoni fuq prodotti ta’ enerġija u elettriku (minn hawn ’il quddiem “Id-Direttiva dwar it-Taxxa fuq l-Enerġija” jew “Id-Direttiva”) flimkien mad-dispożizzjonijiet previsti fid-Direttiva, b’mod partikolari fl-Artikoli 5, 15 u 17 tagħha, il-Kunsill li jaġixxi b’mod unanimu fuq proposta tal-Kummissjoni, jista’ jawtorizza lil kwalunkwe Stat Membru (li jkun talab dan) biex jintroduċi iktar eżenżjonijiet fiskali jew tnaqqis fiskali għall-kunsiderazzjonijiet politiċi speċifiċi. Il-Kummissjoni għandha teżamina r-rikjesta. Wara, għandha jew tippreżenta proposta lill-Kunsill jew inkella, għandha tinforma lill-Kunsill bir-raġunijiet għalxiex ma pproponietx l-awtorizzazzjoni ta’ tali miżura. Fi ħdan qafas usa’ tar-reviżjoni tad-derogi fid-Direttiva dwar it-Taxxa fuq l-Enerġija li jiskadu sa tmiem l-2006, il-Greċja u l-Litwanja ssottomettew rikjesta għal awtorizzazzjoni biex mill-2007 ‘l quddiem jidderogaw minn xi wħud mid-dispożizzjonijiet tad-Direttiva dwar it-Taxxa fuq l-Enerġija. Dawn l-ittri ġew irreġistrati mad-Direttorat Ġenerali għat-Tassazzjoni u l-Unjoni Doganali[2]. L-iskop ta’ din il-Komunikazzjoni huwa li tgħarraf lill-Kunsill bir-raġunijiet għalxiex il-Kummissjoni ma tipproponix l-awtorizzazzjonijiet mitluba. 2. Sommarju tar-rikjesti 2.1. Ir-rikjesta Griega Il-Greċja tixtieq tapplika rata mnaqqsa ta’ tassazzjoni fuq l-LPG użat għal skopijiet industrijali ekwivalenti għal EUR 0.29 kull 1000 kg ta’ LPG. Il-livelli minimi ta’ tassazzjoni applikabbli (skond l-Artikolu 8 tad-Direttiva dwar it-Taxxa fuq l-Enerġija) huwa ta’ EUR 41 kull 1000 kg ta’ LPG użat bħala fjuwil għall-magni. Skond l-awtoritajiet Griegi, il-miżuri għandhom żewġ għanijiet ewlenin. L-ewwelnett, li jippromwovu l-użu ta’ fjuwil li jagħmel inqas ħsara lill-ambjent meta mqabbel ma’ żjut minerali oħra, bħala t-tieni l-aħjar soluzzjoni temporanja meta jitqies li fil-Greċja, in-netwerk tal-gass naturali għadu ma tlestiex. F’dan ir-rigward, l-awtoritajiet Griegi jenfasizzaw il-benefiċċji ambjentali ta’ l-LPG. It-tieni għan tal-miżura hu li l-qagħda kompetittiva ta’ l-industriji domestiċi tiġi msaħħa. Ir-rikjesta ma tipprevedi l-ebda data ta’ tmiem. 2.2. Ir-rikjesta Litwana Il-Litwanja tixtieq tidderoga mid-dispożizzjonijiet ġenerali tad-Direttiva dwar it-Taxxa fuq l-Enerġija, b’mod partikolari l-Artikolu 2(1) tagħha u biex il-faħam ma jkunx suġġett għat-tassazzjoni. Fi kliem ieħor, il-Litwanja tixtieq tipposponi l-introduzzjoni tat-tassazzjoni fuq il-faħam. Skond l-awtoritajiet Litwani, l-għan ewlieni tal-miżura hu li jinbnew mill-ġdid u li jiġu mmodernizzati n-negozji f’żoni remoti tal-pajjiż, speċjalment dawk li jużaw il-faħam fl-attività tagħhom. Skond l-awtoritajiet Litwani, hemm bżonn ta’ ħafna żmien biex jinkiseb għan bħal dan u għalhekk jeħtieġ li l-introduzzjoni tat-tassazzjoni fuq il-faħam tiġi posposta. F’dan ir-rigward, l-awtoritajiet Litwani jenfasizzaw li l-għan tal-miżura huwa l-promozzjoni ta’ l-iżvilupp ekonomiku taż-żoni remoti tal-pajjiż. Barra minn hekk, l-awtoritajiet Litwani enfasizzaw il-ħtieġa, li qed dejjem tikber, għal sorsi ta’ l-enerġija bi prezz baxx f’ambjent bi prezzijiet ta’ l-enerġija, li qed dejjem jogħlew, għall-gass u għaż-żejt u jiġbdu l-attenzjoni wkoll dwar it-tibdiliet li qed iseħħu fis-sistema nazzjonali ta’ l-enerġija minħabba li ngħalaq l-impjant ta’ l-enerġija nukleari ta’ Ignalina. Ir-rikjesta tipprevedi l-31 ta’ Diċembru 2009 bħala d-data tat-tmiem. 3. Sfond tar-rikjesti Fl-UE, it-tassazzjoni taż-żjut minerali, inkluż l-LPG, ilha armonizzata mill-1993[3]. Il-leġiżlazzjoni Komunitarja tistipula livelli minimi tat-tassazzjoni għall-użi tagħha tal-fjuwil tal-magni u tal-fjuwil għat-tisħin. Rigward it-tħassib dwar il-kompetittività ta’ ċerti fergħat kummerċjali u industrijali fl-UE vis-à-vis pajjiżi terzi, l-Artikolu 8 tad-Direttiva dwar it-Taxxa fuq l-Enerġija jistabbilixxi livelli minimi ta’ tassazzjoni iktar baxxi, b’mod sinifikanti, għall-użu bħala fjuwil tal-magni għall-iskopijiet korrispondenti. Fi ħdan is-suq intern, dawn il-livelli minimi għandhom l-għan li jistabbilixxu kundizzjonijiet ugwali għan-negozji. F’dan il-kuntest, fil-bidu l-Greċja kienet awtorizzata tapplika rati mnaqqsa ta’ tassazzjoni u eżenzjoni mit-taxxa għal-LPG użat għal skopijiet industrijali. Fl-2001, din l-awtorizzazzjoni ġiet estiża għall-aħħar darba sal-31 ta’ Diċembru 2006 mill-Kunsill u wara ġiet inkorporata fl-arranġamenti tranżizzjonali tad-Direttiva dwar it-Taxxa fuq l-Enerġija. Permezz ta’ l-adozzjoni tad-Direttiva dwar it-Taxxa fuq l-Enerġija, l-ambitu tad-dazji tas-sisa armonizzati kien estiż biex jinkludi prodotti ta’ l-enerġija għajr iż-żjut minerali, iżda ta’ kompetizzjoni diretta ma’ dawn ta’ l-aħħar, bħalma hu l-faħam. L-iskop kien li jitneħħa x-xkiel fil-kompetizzjoni bejn iż-żjut minerali u prodotti ta’ l-enerġija oħrajn direttament f’kompetizzjoni magħhom mhux suġġetti għal tassazzjoni fl-UE kollha u, barra minn hekk, li jitneħħa x-xkiel fil-kompetizzjoni bejn il-konsumaturi ta’ l-enerġija fi Stati Membri differenti li jintaxxaw jew le fuq il-prodotti ta’ l-enerġija għajr iż-żjut minerali (cf. it-tieni premessa tad-Direttiva dwar it-Taxxa fuq l-Enerġija). Sabiex l-Istati Membri jingħataw ċans jadattaw għas-sitwazzjoni l-ġdida u partikolarment biex ikunu evitati żidiet f’daqqa fil-prezzijiet għall-prodotti li saru taxxabbli, fid-Direttiva dwar it-Taxxa fuq l-Enerġija ngħataw diversi perjodi tranżizzjonali (kemm ġenerali kif ukoll skond il-pajjiż). F’dan il-kuntest, u meta titqies il-qagħda partikolari tal-Litwanja, dan l-Istat Membru kien awtorizzat jipposponi t-tassazzjoni fuq il-faħam, il-kokk u l-faħam artab kannella ( lignite ) sa l-1 ta’ Jannar 2007[4]. Fil-Komunikazzjoni tagħha ta’ Ġunju 2006, Reviżjoni tad-derogi fl-Annessi II u III tad-Direttiva tal-Kunsill 2003/96/KE li jiskadu sa l-aħħar ta’ l-2006 (minn hawn ‘il quddiem imsejħa “il-Komunikazzjoni ta’ l-2006”)[5], il-Kummissjoni pprovdiet ħarsa ġenerali tal-flessibbiltà fuq firxa wiesgħa li diġà fiha d-Direttiva dwar it-Taxxa fuq l-Enerġija u, b’mod partikolari, enfasizzat il-loġika u l-motivazzjoni li jappoġġjaw l-inklużjoni ta’ diversi għażliet kemm skond il-prodott kif ukoll skond l-utent. B’mod partikolari, il-Kummissjoni enfasizzat li d-Direttiva diġà tqis b’mod xieraq ir-restrizzjonijiet ta’ kompetittività potenzjali li jistgħu jinħolqu minħabba taxxa fuq l-enerġija. Fil-Komunikazzjoni tagħha, il-Kummissjoni enfasizzat ukoll l-importanza kruċjali li d-Direttiva tagħti lit-tassazzjoni fuq il-faħam. 4. Evalwazzjoni mill-Kummissjoni Il-Kummissjoni tikkunsidra li, fir-rikjesti tagħhom, il-Greċja u l-Litwanja mexxew argumenti li l-akbar parti minnhom huma kkunsidrati fid-Direttiva nnifisha. Din tirreferi partikolarment għall-ambitu tat-tassazzjoni, l-iffissar ta’ livelli minimi ta’ tassazzjoni u d-divrenzjar possibbli tat-taxxa fuq ċerti prodotti u użi. Meta ppreveda l-kriterji varji, il-leġiżlatur Komunitarju, billi aġixxa skond il-proċedura stipulata fl-Artikolu 93 KE, wiżen argumenti analogi kontra l-għanijiet u l-interessi msemmija, b’mod ekwu, fl-Artikolu 19(1), it-tielet inċiż tad-Direttiva dwar it-Taxxa fuq l-Enerġija, b’mod partikolari, l-interess tas-suq intern u l-kompetizzjoni bla xkiel, il-politiki Komunitarji dwar l-ambjent u l-enerġija. B’mod notevoli, il-leġiżlatur Komunitarju qies kif xieraq l-aspetti tal-kompetittività filwaqt li adotta d-Direttiva. L-ewwelnett dawn influwenzaw l-iffissar tal-livelli minimi ta’ tassazzjoni skond il-prodott u l-użu. Barra minn hekk, id-Direttiva fiha sett sħiħ ta’ għażliet possibbli, disponibbli għall-Istati Membri abbażi tad-Direttiva waħedha, li jippermettu għal divrenzjar addizzjonali fir-rati tat-taxxa għal raġunijiet differenti, inkluż it-tħassib dwar il-kompetittività f'xi każijiet. Fil-biċċa l-kbira tal-każijiet, il-livelli minimi ta’ tassazzjoni għandhom jiġu rrispettati sabiex ikunu żgurati kundizzjonijiet ekwi għall-intrapriżi fuq is-suq intern. Sakemm huma kkonċernati l-utenti kummerċjali, jistgħu jiġu applikati livelli taħt dawn il-minima skond il-kundizzjonijiet stretti stipulati fl-Artikolu 17(2) sa (4) tad-Direttiva. Waħda minn dawn il-kundizzjonijiet hi li l-effett ambjentali ta’ dawn il-minima jinżamm b’mezzi oħra. Il-livelli massimi applikabbli fi ħdan l-ambitu ta’ l-Artikolu 8 tad-Direttiva, li huma inqas mil-livelli ffissati fl-Artikolu 7 (1), għandhom jitqiesu f’dan il-kuntest. Għalhekk, ir-referenza li l-Greċja għamlet għall-qagħda kompetittiva ta’ l-industriji tagħha ma tirriflettix kunsiderazzjoni ta’ politika speċifika għall-iskopijiet ta’ l-Artikolu 19 tad-Direttiva. Għalhekk deroga mingħajr limitu għal raġunijiet ta’ kompetittività, kif mitluba mill-Greċja, ma tistax tiġi aċċettata. Lanqas mhuwa xieraq f’dan il-kuntest, li tingħata deroga oħra għal perjodu limitat. Il-Greċja diġà kellha biżżejjed żmien biex tadatta għal-livelli minimi ta’ tassazzjoni għal-LPG ladarba l-livelli minimi ta’ tassazzjoni armonizzati għall-fjuwil tal-magni għal ċerti skopijiet industrijali u kummerċjali ilhom jeżistu sa mill-1993 u japplikaw fl-Istati Membri kollha. Il-Greċja ma qajmet l-ebda argument f'dan il-kuntest li jista’ jitqies skond l-Artikolu 19 tad-Direttiva dwar it-Taxxa fuq l-Enerġija. Safejn il-Greċja tinvoka l-aspetti ambjentali ta’ l-LPG, il-Kummissjoni tixtieq tiġbed l-attenzjoni dwar il-fatt li sa fejn taf hi, in-netwerk tal-gass naturali diġà tlesta parzjalment, b’mod partikolari fiż-żoni l-iktar industrijalizzati tal-Greċja. Trattament fiskali favorevoli ż-żejjed ta’ l-LPG, b’mod partikolari l-eżenzjoni virtwali prevista minn dan l-Istat Membru, tista’ tiskoraġġixxi lill-utenti milli jaqilbu għall-gass naturali, li ma jikkawżax ħsara fl-ambjent minn ta’ l-inqas daqs l-LPG. Dan kieku jxekkel ir-relazzjoni kompetittiva bejn dawn iż-żewġ fjuwils, iffissata mill-Kunsill fil-kuntest ta’ l-Artikolu 8 tad-Direttiva dwar it-Taxxa fuq l-Enerġija. Din ir-relazzjoni kompetittiva, flimkien ma’ relazzjonijiet oħra simili, kienet stipulata deliberatament mill-Kunsill, li aġixxa skond il-proċedura stipulata fl-Artikolu 93 KE. Evalwazzjoni differenti ta’ Stat Membru ma tikkostitwixxix kunsiderazzjoni ta’ politika speċifika fi ħdan it-tifsira ta’ l-Artikolu 19 tad-Direttiva dwar it-Taxxa fuq l-Enerġija. Rigward ir-rikjesta li ressqet il-Litwanja, hemm bżonn li, l-ewwel u qabel kollox, wieħed ifakkar li d-Direttiva dwar it-Taxxa fuq l-Enerġija estendiet deliberatament id-dazji tas-sisa armonizzati għall-faħam (cf. hawn fuq). Flimkien ma’ l-aspett tal-kompetizzjoni bejn fjuwils differenti, dan hu ġġustifikat permezz tal-ħtieġa għall-ħarsien ta’ l-ambjent, aspett li d-Direttiva dwar it-Taxxa fuq l-Enerġija tqis skond in-natura ta’ kull prodott ta’ l-enerġija. F’dan ir-rigward, id-Direttiva tirreferi, b’mod espliċitu, għall-Artikolu 6 tat-Trattat li jeħtieġ li l-ħarsien ta’ l-ambjent għandu jiġi integrat fid-definizzjoni u l-implimentazzjoni ta’ politiki Komunitarji oħra (is-sitt premessa). Barra minn hekk, jirreferi għall-Protokoll ta’ Kjoto li ġie rratifikat mill-Komunità[6] u jfakkar li t-tassazzjoni fuq il-prodotti ta’ l-enerġija u l-elettriku hija wieħed mill-istrumenti disponibbli biex jassistu fil-kisba ta’ l-għanijiet tal-Protokoll (is-seba’ premessa). Madankollu, fost il-kategoriji ewlenin tal-fjuwil koperti mid-Direttiva dwar it-Taxxa fuq l-Enerġija, il-faħam għandu l-ogħla rata ta’ emissjonijiet ta’ CO2. B’dan l-isfond, ir-rikjesta tal-Litwanja ma tistax tiġi aċċettata sal-punt li din trid tinftiehem bħala rikjesta bbażata fuq tħassib dwar il-kompetittività in ġenerali. Id-Direttiva dwar it-Taxxa fuq l-Enerġija tintegra deliberatament il-faħam fis-sistema tagħha, preċiżament għal raġunijiet ta’ kompetizzjoni, filwaqt illi tipprovdi għal varjazzjonijiet differenti kif qed jingħata fid-dettall hawn fuq. Għalhekk, tħassib tan-natura msemmija ma jistax jitqies bħala kunsiderazzjoni ta’ politika speċifika għall-iskopijiet ta’ l-Artikolu 19 tad-Direttiva dwar it-Taxxa fuq l-Enerġija. Minn dan ta’ hawn fuq joħroġ bl-istess mod il-fatt li minn perspettiva ambjentali, li wkoll għandha titqies skond l-Artikolu 19, trattament fiskali iktar favorevoli tal-faħam lanqas ma jkun iġġustifikat. Il-konklużjonijiet ta’ hawn fuq huma msaħħa iktar bl-argument tal-Litwanja li l-faħam ibgħati inqas miż-żidiet fil-prezzijiet ta’ l-enerġija meta mqabbel ma’ fjuwils oħra li huma ta’ inqas ħsara għall-ambjent, bħalma hu l-gass naturali. Barra minn hekk, hu xieraq li jiġu indirizzati xi argumenti addizzjonali ppreżentati mil-Litwanja. Ir-rikjesta tal-Litwanja tista’ tinftiehem bħala waħda motivata mix-xewqa li tkun estiża l-eżenzjoni tal-faħam bħala miżura ta’ natura tranżizzjonali . F’dan ir-rigward, ta’ min jenfasizza li l-Litwanja ngħatat deroga li ppermettitilha li teżenta l-faħam, il-kokk u l-faħam artab kannella mit-tassazzjoni sa l-1 ta’ Jannar 2007[7] b’konformità sħiħa mar-rikjesta sottomessa qabel l-adeżjoni fl-UE fil-qafas ta’ l-għoti ta’ perjodi tranżizzjonali mid-direttiva li kienet għadha kif ġiet adottata mill-Istati Membri li kienu se jissieħbu[8]. L-iskop tal-perjodi tranżizzjonali kien li jippermetti lill-Istati Membri kkonċernati biex ilaħħqu mar-rekwiżiti l-ġodda li ġew introdotti permezz tad-Direttiva. F’dan ir-rigward, il-Kunsill sab li hemm probabbiltà li r-rati minimi stipulati bid-Direttiva 2003/96/KE jistgħu joħolqu diffikultajiet ekonomiċi u soċjali serji u għalhekk huma meħtieġa l-perjodi tranżizzjonali (cf. it-tieni u t-tielet tad-Direttiva 2004/74/KE). Il-perjodi tranżizzjonali mogħtija skond id-Direttiva 2004/74/KE skond ir-rikjesta tal-Litwanja qiesu, b’mod partikolari, l-aspett li qagħdet fuqu l-Litwanja sa llum. Jikkonċerna it-tranżizzjoni meħtieġa għas-settur ta’ l-enerġija Litwan wara d-dekummissjonar ta’ l-impjant ta’ l-enerġija nukleari ta’ Ignalina. F’dan ir-rigward, il-Litwanja talbet u ngħatat deroga li biha tista’ teżenta l-gass naturali u l-elettriku mit-tassazzjoni sa l-1 ta’ Jannar 2010, skond il-programm ta’ dekummissjonar ta’ l-impjant ta’ l-enerġija nukleari ta’ Ignulina. Peress li dawn l-aspetti kollha tqiesu b’mod xieraq permezz ta’ l-adozzjoni tad-Direttiva 2004/74/KE, il-Kummissjoni ma tista’ tidentifika l-ebda kunsiderazzjoni ta’ politika speċifika fil-kuntest preżenti. Fl-aħħarnett, il-Kummissjoni ma tistax taċċetta l-argument ta’ politika reġjonali mressaq mil-Litwanja. F’dan ir-rigward, il-Kummissjoni tinnota li d-deroga mogħtija għall-perjodu 2004 – 2006 qatt ma kienet maħsuba biex isservi l-għan ta’ bini mill-ġdid u l-immodernizzar tan-negozji f’żoni remoti tal-pajjiż, għalhekk l-ebda “estensjoni” tad-deroga mhi possibbli skond din l-intestatura. L-għan imsemmi lanqas ma jista’ jiġi aċċettat, fih inniffsu, bħala kunsiderazzjoni ta’ politika valida, li jwassal li jiġġustifika l-awtorizzazzjoni rikjesta skond l-Artikolu 19 tad-Direttiva dwar it-Taxxa fuq l-Enerġija. Indipendentement mill-fatt li t-trattament fiskali favorevoli previst lanqas mhu limitat għal ċerti reġjuni, l-eżenzjoni mit-taxxa għall-faħam ma tidhirx li hija reazzjoni proporzjonata għal għan politiku bħal dan. B’kuntrast ma’ l-appoġġ dirett xieraq ta’ attivitajiet speċifiċi[9], kieku l-eżenzjoni mit-taxxa għall-faħam ma tkunx immirata lejn ħtiġijiet korrispondenti tas-sitwazzjonijiet varji, iżda tkopri l-konsum tal-faħam b’mod indifferenti, filwaqt illi jiġi kompromess bla bżonn wieħed mill-aspetti ewlenin ta’ din it-tassazzjoni, dak tal-ħolqien ta’ inċentivi għal effiċjenza ta’ l-enerġija mtejba u li tirriżulta f'ħarsien ta’ l-ambjent. Barra minn hekk, kieku l-Kummissjoni tfakkar mill-ġdid li d-Direttiva dwar it-Taxxa fuq l-Enerġija fiha dispożizzjonijiet li jippermettu ċerti konċessjonijiet fir-rigward tat-tassazzjoni filwaqt illi tippreserva l-effetti ambjentali li suppost għandha trendi (cf. b’mod partikolari l-Artikolu 17(2) sa (4) tad-Direttiva). 5. Konklużjonijiet Abbażi tal-kunsiderazzjonijiet imsemmija hawn fuq, il-Kummissjoni hi ta’ l-opinjoni li l-kunsiderazzjonijiet ta’ politika ppreżentati ma jiġġustifikawx l-awtorizzazzjonijiet rikjesti, li jistgħu jwasslu għal derogi minn xi ftit mid-dispożizzjonijiet ewlenin tad-Direttiva dwar it-Taxxa fuq l-Enerġija. Meta jitqiesu l-kundizzjonijiet tad-Direttiva dwar it-Taxxa fuq l-Enerġija, inklużi l-għażliet diversi li tipprevedi, it-tħassib ta’ kompetizzjoni li fihom ir-rikjesti mhuwiex fin-natura ta’ kunsiderazzjonijiet ta’ politika speċifiċi għall-iskopijiet ta’ l-Artikolu 19. Xi aspetti tar-rikjesti mressqa, jikkontradixxu l-għanijiet u l-interessi li fuqhom huma bbażati d-dispożizzjonijiet tad-Direttiva, imsemmija bl-istess mod fl-Artikolu 19 tagħha. L-eżenzjoni tal-faħam mhix reazzjoni proporzjonata għall-għanijiet tal-bini mill-ġdid u l-immodernizzar imressqa mil-Litwanja. Lanqas ma jeżistu raġunijiet li, skond l-Artikolu 19, kieku jiġġustifikaw l-awtorizzazzjonijiet rikjesti bħala miżuri tranżizzjonali. Għalhekk, il-Kummissjoni ma tipproponix l-awtorizzazzjonijiet mitluba. [1] Id-Direttiva tal-Kunsill 2003/96/KE tas-27 ta' Ottubru 2003 li tirriforma l-istruttura tal-Komunità dwar tassazzjoni fuq prodotti ta’ enerġija u elettriku (ĠU L 283, 31.10.2003 p. 51; Id-Direttiva kif emendata l-aħħar mid-Direttivi 2004/74/KE u 2004/75/KE (ĠU L 157, 30.04.04, p. 87 u p.100). [2] Fit-13 ta’ Ottubru 2006 (il-Greċja) u fid-29 ta’ Settembru 2006 (il-Litwanja). [3] Id-Direttiva tal-Kunsill 92/81/KEE tad-19 ta’ Ottubru 1992 dwar l-armonizzazzjoni ta’ l-istrutturi tad-dazji tas-sisa fuq iż-żjut minerali (ĠU L 316, 31.10.1992); Id-Direttiva rrevokata flimkien mad-Direttiva tal-Kunsill 92/82/KEE tad-19 ta’ Ottubru 1992 dwar l-approssimazzjoni tar-rati tad-dazji tas-sisa fuq iż-żjut minerali mill-31 ta’ Diċembru 2003 permezz tad-Direttiva tal-Kunsill 2003/96/KE. [4] Cf. Id-Direttiva tal-Kunsill 2004/74/KE tad-29.4.2004, ĠU L 157, p. 87 [5] COM(2006) 342 tat-30 ta’ Ġunju 2006 Reviżjoni tad-derogi fl-Annessi II u III tad-Direttiva tal-Kunsill 2003/96/KE li jiskadu sa l-aħħar ta’ l-2006. [6] Id-Deċiżjoni tal-Kunsill 94/69/KE tal-15 ta’ Diċembru 1993 dwar il-konklużjoni tal-Konvenzjoni Qafas tan-Nazzjonijiet Uniti dwar il-Kambjamenti tal-Klima, ĠU L 33 , 7.2.1994, p. 11. [7] Id-Direttiva tal-Kunsill 2004/74/KE li temenda d-Direttiva 2003/96/KE rigward il-possibbiltà ta’ ċerti Stati Membri li japplikaw, rigward il-prodotti ta’ l-enerġija u l-elettriku, eżenzjonijiet temporanji jew riduzzjonjiet fil-livelli tat-tassazzjoni (ĠU L 157, 30 ta’ April 2004, p. 87). [8] COM(2004) 42 tat-28 ta’ Jannar 2004 Proposta għal Direttiva tal-Kunsill li temenda d-Direttiva 2003/96/KE rigward il-possibbiltà ta’ ċerti Stati Membri li japplikaw, rigward il-prodotti ta’ l-enerġija u l-elettriku, eżenzjonijiet temporanji jew riduzzjonjiet fil-livelli tat-tassazzjoni. [9] Ovvjament l-għoti ta’ dan huwa suġġett għal regoli applikabbli fil-qasam ta’ l-Għajnuna ta’ l-Istat.